GUNKUL จ่อปันผล “หุ้น-เงินสด” 15 พ.ค.นี้ ส่งซิกรายได้ปี 62 โตทะลุ 8 พันลบ.
GUNKUL จ่อปันผล “หุ้น-เงินสด” 15 พ.ค.นี้ ส่งซิกรายได้ปี 62 โตทะลุเป้า 25%
19 เม.ย. 2562

นางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า ผลการประชุมสามัญผู้ถือหุ้นประจำปี 2562 ว่า มีมติอนุมัติให้จ่ายปันผลเป็นหุ้น และเงินสด จากผลการดำเนินงานงวดปี 2561 ให้แก่ผู้ถือหุ้นของบริษัทฯ
โดยจ่ายเป็นหุ้นปันผลในอัตรา  5 หุ้นเดิม ต่อ 1 หุ้นปันผล คิดเป็นการจ่ายหุ้นปันผลในอัตรา 0.05 บาทต่อหุ้น รวมมูลค่าไม่เกิน  370,931,074.75 บาท  และจ่ายเป็นเงินปันผลในอัตราหุ้นละ 0.01 บาท รวมมูลค่าไม่เกิน 75,000,000 บาท  และเมื่อรวมการจ่ายปันผลทั้งรูปเงินสดปันผล และหุ้นปันผล จะเท่ากับ 0.06 บาท ต่อหุ้น คิดเป็นจำนวนเงินรวมทั้งสิ้น 445,931,074.75 บาท หรือคิดเป็นร้อยละ 67.53 ของงบการเงินเฉพาะกิจการ
ทั้งนี้ จากการอนุมัติจ่ายปันผลข้างต้น จึงมีมติอนุมัติการเพิ่มทุนจดทะเบียนของบริษัทเพื่อรองรับการจ่ายหุ้นปันผลรวมจำนวน 1,483,724,299 หุ้น หรือ 370,931,074.75 บาท โดยได้กำหนดรายชื่อผู้มีสิทธิรับเงินปันผล (Record Date) ในวันที่ 26 เมษายน 2562 วันที่ไม่ได้รับสิทธิปันผล (XD) คือ วันที่ 25 เมษายน 2562 และกำหนดจ่ายเงินปันผลในวันที่ 15 พฤษภาคม 2562
นางสาวโศภชา  กล่าวอีกว่า บริษัทฯ ยังคงเดินหน้าประมูลงานใหม่ๆ อย่างต่อเนื่อง โดยปีนี้มีแผนเข้าประมูลงานก่อสร้างสถานีไฟฟ้าย่อย เเละระบบสายส่งไฟฟ้าแรงสูงของการไฟฟ้า
นอกจากนี้ยังมีงานที่ได้ยื่นประมูลไปแล้วในช่วงต้นปีที่ผ่านมา ประมาณ 20,000 ล้านบาท ซึ่งบริษัทฯ คาดว่าจะได้รับงานประมาณ 20% ทั้งนี้ จะทราบผลการประมูลภายในไตรมาส 2 ปัจจุบัน บริษัทฯ มีงานในมือ (Order Backlog) ประมาณเกือบ 2,000 ล้านบาท จึงทำให้มั่นใจรายได้และกำไรสุทธิในปีนี้จะเติบโตอย่างโดดเด่น โดยเฉพาะรายได้ซึ่งคาดว่าจะเติบโตแตะระดับ 8,000 ล้านบาท หรือเติบโตประมาณ 25%
“ธุรกิจพลังงานทดแทนและผลการดำเนินงานของกลุ่มบริษัทฯ มีอัตราการเติบโตเพิ่มขึ้นอย่างต่อเนื่องทุกปี การที่บริษัทฯ จ่ายปันผลเป็นหุ้นและเงินสดรวมกันให้กับผู้ถือหุ้น เพราะทางบริษัทยังมีโครงการต้องลงทุนและเชื่อมั่นว่าการใช้เงินสดในการลงทุนดำเนินธุรกิจ จะก่อผลดีกับผู้ถือหุ้นส่งผลให้ผู้ลงทุนในหุ้นกันกุลฯ จะได้ประโยชน์เพราะ GUNKUL เป็นหุ้น Growth Stock เพื่อเป็นการขอบคุณผู้ถือหุ้นที่เชื่อมั่นในผู้บริหารและธุรกิจของบริษัท เราอยากให้ผู้ถือหุ้นเติบโตไปพร้อม ๆ กับบริษัทและขอให้มั่นใจว่าผู้บริหารจะผลักดันธุรกิจในเครือ GUNKUL ให้เติบโตได้อย่างมีศักยภาพทุกส่วน ทั้งในและต่างประเทศ” นางสาวโศภชา กล่าว